A – Moldovai Köztársaság és Ukrajna részvételével zajló előző közös vámügyi művelet (ROMOLUK I) során szerzett kedvező tapasztalatok alapján az OLAF 2015-ben további közös vámügyi műveletet (ROMOLUK II) szervezett a cigarettacsempészettel kapcsolatban.

Alapvetően fontos az a segítség, amit az EU nyújt Grúziának, a Moldovai Köztársaságnak és Ukrajnának a társulási megállapodások, illetve a mélyreható és átfogó szabadkereskedelmi térség végrehajtásának támogatása és a keleti partnerek vámkapacitásainak javítása céljából. A moldovai-ukrán határellenőrzést segítő európai uniós misszió (EUBAM) értékes segítséget nyújtott a vámjogszabályok és vámügyi gyakorlatok vonatkozásában, többek között a csalás elleni küzdelem terén.

3.2.Vámügyi együttműködés Belarusszal

Belarusz 2014 óta tett számos pozitív intézkedésének elismeréseként – amelyek az EU-Belarusz kapcsolatok javulásához vezettek – a Tanács 2016. február 15-én jóváhagyta a Belarusz elleni korlátozó jellegű intézkedések többségének eltörlését, valamint a belarusz kormánnyal szemben kritikát is megfogalmazó közeledés uniós politikájának elmélyítését szolgáló konkrét intézkedéseket tartalmazó jegyzék végrehajtásának felgyorsítását. A COREPER által 2015 januárjában jóváhagyott jegyzék a vámügy területét érintő intézkedéseket is tartalmaz.

Ebben az összefüggésben a Bizottság ajánlotta, hogy a szakértői kapcsolatokat ismét vegyék fel.

Az EU a keleti partnerség program keretei között is finanszírozott projekteket.

3.3.Vámügyi együttműködés Oroszországgal

Az együttműködést befolyásolja a folyamatban lévő politikai válság, valamint vámügyi és kereskedelmi nézeteltérések. Oroszország a következő, az EU gazdálkodóira negatív hatással bíró zavaró intézkedéseket vezette be:

- 2013 júliusa óta Oroszország a TIR Egyezmény földrajzi alkalmazását az EU-orosz határon néhány határátkelőre korlátozta, és további (nemzeti) biztosítékokat írt elő az Oroszországon keresztül továbbított árukra. Ezek a zavaró intézkedések a mai napig fennállnak;

- az orosz határellenőrző hatóságok 2014-ben több hónapon keresztül fokozott ellenőrzési intézkedéseket is bevezettek, amelyek a litván közúti fuvarozókat célozták és szintén zavarokhoz vezettek;

- 2014 szeptembere óta az EU és a közép-ázsiai és dél-kaukázusi országok között, Oroszországon keresztül történő árutovábbításban is voltak zavarok, amelyeket - válaszlépésként az EU szankcióira Oroszország ukrajnai beavatkozásával szemben - az Oroszország által az uniós agrár-élelmiszeripari termékekre kivetett behozatali tilalom okozott.

Az együttműködés átfogó irányát a 2010 novemberében jóváhagyott vámügyi együttműködésről szóló stratégiai keret adta. A végrehajtása azonban továbbra is nagyon korlátozott maradt. A gyors információs rendszert nem követték nyomon, és az információcserét szolgáló kísérleti projekt közös értékelése nem fejeződött be. Mindazonáltal a stratégiai keret végrehajtásának új ütemterve 2015 végén elkészült és 2016 elején megegyeztek róla.

3.4.Háromoldalú EU-Oroszország-Ukrajna közötti megbeszélések

2013 novemberében kezdődtek informálisan az EU és Oroszország között az EU-Ukrajna mélyreható és átfogó szabadkereskedelmi térség megvalósításával kapcsolatos orosz aggályokat kezelni hivatott megbeszélések, a társulási megállapodás/mélyreható és átfogó szabadkereskedelmi térség (2014. június 27-i) aláírása előtt; ezeket a megbeszéléseket 2014 júniusában kiterjesztették Ukrajnára is.

A normandiai négyek vezetőinek 2015. február 12-i Minszki Nyilatkozata az Ukrajnai válság szélesebb kérdéskörét illetően a társulási megállapodásról/mélyreható és átfogó szabadkereskedelmi térségről folytatott háromoldalú megbeszélésekre úgy utal, hogy azok céljaként említi a „mélyreható és átfogó szabadkereskedelmi térség megvalósításával kapcsolatosan felvetett orosz aggályokra gyakorlati megoldások valóra váltását”.

Vámügyekben Oroszország nem tudta bizonyítani, hogy a mélyreható és átfogó szabadkereskedelmi térség rendelkezései hogyan növelhetik a csalás kockázatát a kétoldalú orosz-ukrán kereskedelemben, illetve, hogy az esetleges csalással kapcsolatos aggályokat miért nem lehet a meglévő kétoldalú megállapodások és a vámügyi együttműködésről szóló keretek alapján kezelni (azaz Ukrajna-Oroszország, EU-Oroszország és EU-Ukrajna).

Oroszország 2016. január 1-jével felfüggesztette a Független Államok Közösségének (FÁK) Ukrajnára vonatkozó kereskedelmi kedvezményeit; Oroszország az Ukrajnából származó mezőgazdasági importot is betiltotta, valamint további szankciókat vezetett be az Ukrajnából Kazahsztánba Oroszországon keresztül továbbított áruk korlátozásával. Válaszlépésként Ukrajna is import és árutovábbítási korlátozásokat vezetett be orosz árukra.

3.5.Eurázsiai Gazdasági Unió

Az EGU-t létrehozó szerződést 2014. május 29-én Belarusz, Kazahsztán és Oroszország írta alá, majd 2015. január 1-jén lépett életbe. Örményország 2015. január 2-én csatlakozott, Kirgizisztán pedig 2015. augusztus 12-én. Az EGU-t az Oroszország, Belarusz és Kazahsztán között 2010-ben létrejött Vámunió alapján hozták létre.